User:Shashh/sandbox

நாராயணப்பிள்ளை (திருத்தியது) நாராயணப் பிள்ளை நவீனச் சிங்கப்பூர்த் தமிழர்களின் முதல் வர்த்தகத் தலைவர் என்று அழைக்கப்படுகிறார். நவீனச் சிங்கப்பூரை அமைத்த சர் ஸ்டாம்பர்ட் ராப்பிள்ஸ்,  பினாங்கில் நாராயணப்பிள்ளையைச் சந்தித்தார். 1819ஆம் அண்டு மே மாதம் இரண்டாம் முறை தாம் சிங்கப்பூருக்குப் புறப்பட்டபோது, நாராயணப்பிள்ளையை தம்முடன் அழைத்து வந்தார் ராப்பிள்ஸ். சிங்கப்பூர் வந்து சேர்ந்த நாராயணப்பிள்ளை முதலில் அரசாங்கக் கருவூலத்தில் தலைமைக் குமாஸ்தாவாகப் பொறுப்பேற்றார். பினாங்கில் பிரிட்டிஷ் நிர்வாகத்தில் வேலை பார்த்த அனுபவம் இருந்ததால் சிங்கப்பூரிலும் சிறப்பாக வேலை செய்ய முடிந்தது. நாராயணப்பிள்ளை தொலைநோக்குச் சிந்தனை உடையவர். சிங்கப்பூர் அப்போதுதான் உருவாகிக் கொண்டு வந்ததால் இங்கு வேலை வாய்ப்பு அதிகம் இருக்கிறது என்பதை உணர்ந்து மலேசியாவிருந்து கொத்தனார், சித்தாள், ஆசாரி, துணி வியாபாரிகள் போன்றோரை வரவழைக்க எண்ணி தன் நண்பர்களுக்குக் கடிதம் எழுதினார். இங்கு வந்து பாடுபட்ட ஊழியர்களுக்கு ஊக்கம் கொடுத்து தொடர்ந்து வேலை செய்யத் தூண்டினார். அரசாங்க கருவூலத் தலைமைக் குமாஸ்தாவாகச் செயலாற்றிய அதே நேரத்தில், கட்டிடச் சிற்பியாவும் தலைமைக் குத்தகையாளராகவும் அவர் தம்மை உயர்த்திக்கொண்டார். புதிய குடியிருப்புக்குத் தேவையான மரங்களையும் கட்டுமானப் பொருட்களையும் வழங்க முன்வந்தார். அதுமட்டுமின்றி கல் ஆலை ஒன்றையும் சிங்கப்பூரில் தொடங்கினார். அவரே இங்கு கட்டுமானக் குத்தகையை மேற்கொண்ட முதல் தமிழர், முதல் இந்தியர் என வரலாற்றாசிரியர்கள் கூறுவர். நாராயணப்பிள்ளை பலருக்கும் வேலை கொடுக்க வேண்டும் என்று எண்ணி பஞ்சாலை ஒன்றையும், அதில் நூற்கப்படும் பொருட்களை விற்பதற்குக் கடை ஒன்றையும் தொடங்கினார். வேண்டியவர்கள் தற்காலிகமாகத் தங்குவதற்கும் பேருதவியாக இருந்தது. தாம் கட்டிய கோயிலில் அந்தக் காலத்துத் தமிழ்நாட்டில் இருந்ததைப் போன்ற பஞ்சாயத்து மன்றமும் இருக்க வேண்டும் என்று விரும்பியவர் நாராயணப் பிள்ளை. சிங்கப்பூரின் முன்னோடித் தமிழ்த் தலைவரான நாராயணப்பிள்ளை சாதி மத பேதம் பார்க்காத தலைவராக விளங்கினார். சமயப் பணி, கல்விப் பணி, வர்த்தகம் என மூன்றிலுமே முன்னணி வகித்தார். அவர் உருவாக்கிய சவுத் பிரிட்ஜ் மாரியம்மன் ஆலயத்தின் நிர்வாகத்தில் சிலிகி சாலையில் ஒரு பள்ளிக்கூடம் நடத்தப்பட்டது. ஆலயத்துக்குத் தற்போதைய தேக்கா மார்க்கெட்டுக்கு எதிரே உள்ள நிலமும் சொந்தமாக இருந்தது. ஆலயத்தில் திருமணப் பதிவுகள், மரணப் பதிவுகள் ஆகியனவும் இடம்பெற ஏற்பாடு செய்தார். தமிழ், தமிழர், சமயம் ஆகிய மூன்று அம்சங்களில் கவனம் செலுத்திய அவர் இந்த நாட்டின் கட்டிடக்கலை முன்னோடி என்பதையும் நாம் நினைவில் கொள்ள வேண்டும். Reference: சிங்கப்பூர்த் தமிழ் முன்னோடிகள் – செ.ப.பன்னீர்செல்வம், தங்கமீன் பதிப்பகம்.